Document ID: 32009D0585

РЕШЕНИЕ НА КОМИСИЯТА
от 31 юли 2009 година
за изменение на Решение 2008/965/ЕО на Комисията относно финансова помощ от Общността за 2009 година за някои референтни лаборатории на Общността в областта на опазване здравето на животните и живите животни
(нотифицирано под номер C(2009) 5947)
(само текстът на английски език е автентичен)
(2009/585/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 2009/470/ЕО на Съвета от 25 май 2009 г. относно разходите във ветеринарната област (1), и по-специално член 31, параграф 2 от него,
като взе предвид Регламент (ЕО) № 882/2004 на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните (2), и по-специално член 32, параграф 7 от него,
като има предвид че:
(1)
Съгласно член 31, параграф 1 от Решение 2009/470/ЕО референтни лаборатории на Общността в областта на здравето на животните и живите животни могат да получават финансова помощ от Общността.
(2)
С Решение 2008/965/ЕО на Комисията (3) беше предоставена финансова помощ от Общността до максимум 400 000 EUR в размер на 100 % от дефинираните в Регламент (ЕО) № 1754/2006 на Комисията от 28 ноември 2006 г. за определяне на подробни правила за отпускането на финансова помощ от Общността за референтни лаборатории на Общността за фуражи и храни и за ветеринарно-медицинския сектор (4) допустими разходи, които ще бъдат направени от Veterinary Laboratories Agency (VLA), New Haw, Weybridge, Обединено кралство - референтната лаборатория на Общността (РЛО) за инфлуенца по птиците - за изпълнение на работната програма за периода от 1 януари до 31 декември 2009 г.
(3)
В одобрената работна програма на РЛО за инфлуенца по птиците се предвижда, че с оглед на случаите на инфлуенца по птиците и други животни, е необходимо да продължава да се следи възможното зоонозно въздействие, свързано с предизвикания от вирусите на инфлуенца риск.
(4)
Новият вирус на инфлуенца A/H1N1, регистриран неотдавна при хора в Мексико, САЩ и по-късно на други места по света, съдържа генетичен материал от вируси на инфлуенца по свинете, птиците и хората, но изглежда се различава от другите H1N1 вируси, за които е известно, че се появяват по свинете. Установяването на нов вирус на инфлуенца A/H1N1 в стадо свине в Канада е първият регистриран случай на възможно предаване на този специфичен нов субтип вирус от човек на животно. Независимо от това, все още предстои значението на тези констатации да бъде разбрано и оценено в пълна степен от научната общност след предоставянето на достатъчно научни данни.
(5)
Изследването на динамиката на инфекцията, патогенезата и възприемчивостта на приемника, както и на преносимостта на настоящия нов вирус на инфлуенца A/H1N1 при различни животински видове, и по-специално при свинете, е от съществено значение за осигуряването на необходимите научни доказателства за оценка на ветеринарния риск. Основен резултат от изследването ще бъде разработването на „инструментариум“ от реагенти и материали за лабораторна диагностика.
(6)
Посочените изследвания следва да се включат в работната програма за 2009 г. на РЛО за инфлуенца по птиците, която вече е разработила модели за изследване на параметрите на инфекцията и е извършила опити с вируси на инфлуенца от различни източници. При допълнителни изследвания ще бъдат използвани свине и посредством съчетание от измервания на множество фактори ще се цели осигуряването на данни за възприемчивостта и потенциалните последици от заразяването на свине с новия вирус на инфлуенца A/H1N1. Всички опити - както тези с животни, така и тези в лабораторни условия - ще бъдат проведени при стриктното спазване на условията за биологична безопасност и ограничаване на биологичното въздействие, вече прилагани в РЛО по отношение на инфлуенцата по птиците.
(7)
В Регламент (ЕО) № 1754/2006 се предвижда предоставянето на финансова помощ от Общността, при условие че одобрените работни програми се изпълняват ефективно и че бенефициерът предоставя цялата необходима информация в рамките на определени срокове.
(8)
Комисията оцени изменената допълнителна работна програма и съответстващите изменени бюджетни разчети, представени от РЛО за инфлуенцата по птиците.
(9)
В съответствие с това следва да се отпусне допълнителна финансова помощ от Общността на РЛО за инфлуенцата по птиците за провеждането на допълнителни изследвания на новия вирус на инфлуенца A/H1N1.
(10)
В съответствие с член 3, параграф 2, буква а) от Регламент (ЕО) № 1290/2005 на Съвета от 21 юни 2005 г. относно финансирането на Общата селскостопанска политика (5) програмите за унищожаване и контрол на болести по животните (ветеринарни мерки) се финансират от Европейския фонд за гарантиране на земеделието (ЕФГЗ). Наред с това, в член 13, втора алинея от посочения регламент се предвижда, че при надлежно обосновани извънредни случаи, за мерки и програми от обхвата на Решение 90/424/ЕИО (6) на Съвета, направените разходи под формата на административни разходи и разходи за персонала от държавите-членки и бенефициерите на помощ от ЕФГЗ се поемат от фонда и в този случай предложените разходи се определят като оправдани. За целите на финансовия контрол се прилагат членове 9, 36 и 37 от Регламент (ЕО) № 1290/2005.
(11)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
В член 13, втора алинея от Решение 2008/965/ЕО изразът „400 000 ЕUR“ се заменя с „530 000 ЕUR“.
Член 2
Адресат на настоящото решение е Veterinary Laboratories Agency (VLA) Weybridge, New Haw, Addelstone Surrey KT15 3NB, Обединено кралство; г-н Ian Brown, тел. +44 1932357339.
Съставено в Брюксел на 31 юли 2009 година.

Labels: 7
19
5
6